Keemiarünnak Halabjale

Halabja veresaun (kurdi keeles کیمیابارانی ھەڵەبجە, Kêmyabarana Helebce) oli veresaun 16. märtsil 1988 Iraagile kuulunud Lõuna-Kurdistani Halabja linnas. Iraagi keemiarelvade läbi hukkus tuhandeid kurdi rahvusest inimesi. Iraagi sõjavägi ründas kurdide hävitamise kampaania käigus Halabja linna, rünnaku korraldaja oli kolonelkindral Ali Hassan al-Majid. Keemiarünnak leidis aset Iraani-Iraagi sõja ajal, kaks päeva enne rünnakut oli Iraan Halabja vallutanud. Rünnakule järgnenud ÜRO uurimine tuvastas, et muuhulgas kasutati Halabjas tsiviilelanike vastu sinepigaasi. Ameerika Ühendriikide Kaitseluureagentuur süüdistas rünnakus alguses Iraani, kuid hiljem selgus, et selle taga olid Iraagi võimud, mis tahtsid sellega anda hoogu enda vastupealetungile Iraani, iraanimeelsete kurdi võitlejate ja Halabja kurdidest elanike vastu.

Halabja keemiarünnak on ajaloo ohvriterohkeim tsiviilelanike vastu suunatud keemiarünnak, selles hukus 3200–5000 ning sai viga 7000 – 10 000 inimest. Ümberkaudsetel aladel oli ka rünnakule järgnenud aastatel suurem vähi- ja nurisünnituse tõenäosus.

Aastal 2010 otsustas Kõrgem Iraagi Kriminaaltribunal, et Halabja keemiarünnak oli genotsiidi tunnustega veresaun. Samal aastal mõistis Kanada parlament Halabja sündmused ametlikult inimsusevastase kuriteona hukka. Al-Majid langes 2003. aasta sissetungi ajal vangi ning ta anti Halabja rünnaku korraldamise eest kohtu alla. Juunis 2007 mõisteti talle surmanuhtlus, mis viidi täide jaanuaris 2010.

Vaata ka
 Kurdivastasus
 Šiiidivastasus
 Kurdide ajalugu
 Iraagi lähiajalugu
 Inimõigused baathistlikus Iraagis
 Iraagi keemiarünnakud Iraani vastu
 Ad-Dujayli veresaun
 Anfāli kampaania
 Keemiarünnak Sardashtile
 1991. aasta Iraagi ülestõusud
 Ghūţah' keemiarünnak

Viited

Kirjandus
 Joost R. Hiltermann, A Poisonous Affair: America, Iraq, and the Gassing of Halabja (2007) 
 Michael J. Kelly, Ghosts of Halabja: Saddam Hussein & the Kurdish Genocide (2008) 
 Samantha Power, A Problem from Hell: America and the Age of Genocide (2003) 
 Lawrence Potter, Gary Sick, Iran, Iraq, and the Legacies of War (2004) 

Kategooria:Iraani ajalugu
Kategooria:Iraagi ajalugu
Kategooria:Kurdistan
Kategooria:Massimõrvad
Kategooria:1988